

**Disgrifiad Swydd: Tiwtor Cymraeg (i’r gweithlu addysg)**

|  |  |
| --- | --- |
| **Coleg/Academi:** | Academi Hywel Teifi |
| **Teitl y Swydd:** | Tiwtor Cymraeg Gweithlu Addysg |
| **Adran/Pwnc:** | Dysgu Cymraeg – Ardal Bae Abertawe |
| **Cyflog:** | £33,882 y flwyddyn gyda buddion USS  Graddfa 7 |
| **Oriau Gwaith:** | 35 awr yr wythnos |
| **Cytunded:** | Swydd cyfnod penodol tan 31ain o Fawrth 2026 (gyda phosibiliad o estyniad) |
| **Lleoliad:** | Bydd gofyn i’r deiliaid addysgu mewn lleoliadau yn ardaloedd Abertawe, Castell-nedd Port Talbot a Phenybont, ac fe all fod gofyn hyfyd i addysgu ar-lein yn ôl y gofyn |

|  |  |
| --- | --- |
| **Cyflwyniad** | Sefydlwyd Academi Hywel Teifi (AHT) gan Brifysgol Abertawe yn 2010 ac fe’i henwyd er cof am gyn-Athro Cymraeg y Brifysgol ac un o fawrion y genedl, Yr Athro Hywel Teifi Edwards. Mae’r Academi yn sefydliad unigryw ac yn gorff sydd yn fwy na swm ei rhannau ac sy’n cynnwys:   * **Dysgu Cymraeg – Ardal Bae Abertawe** sy’n darparu cyrsiau Cymraeg i Oedolion yn y gweithle ac yn y gymuned; * **Cangen Abertawe o’r Coleg Cymraeg Cenedlaethol**; * **Swyddogion Polisi Iaith** y Brifysgol; * **Uned Gyfieithu a Chydymffurfiaeth Iaith** y Brifysgol, a * **Thŷ’r Gwrhyd**, sef Canolfan Gymraeg Cwm Tawe a Chwm Nedd.   Yn ogystal â grymuso statws a defnydd y Gymraeg, gweledigaeth yr Academi yw cefnogi myfyrwyr o bob oedran a chefndiroedd addysgiadol, diwylliannol a sosio-economaidd i ddysgu’r Gymraeg neu ddatblygu eu sgiliau yn yr iaith. Mae’n gweithio hefyd i hybu cyfleoedd a buddiannau astudio drwy gyfrwng y Gymraeg, ynghyd â chyflwyno a dathlu ei diwylliant. Mae darparu addysg yn yr iaith Gymraeg yn greiddiol i waith a strategaeth Prifysgol Abertawe oherwydd rôl arweiniol y sefydliad yn y Gymru gyfoes, ei chyfrifoldeb yn rhanbarthol a chenedlaethol, a’i chyfrifoldeb statudol. Mae'r swydd hon yn gofyn am gyflwyno addysgu o ansawdd uchel ac ymrwymiad brwd i sicrhau profiad dysgu rhagorol i ddysgwyr. |
| **Cefndir** | Gwahoddir ceisiadau am swydd Tiwtor Cymraeg gyda Dysgu Cymraeg – Ardal Bae Abertawe (DCABA) i weithio yn benodol ar gynllun Dysgu Cymraeg Gweithlu Addysg.  Penodir rhwydwaith genedlaethol o diwtoriaid Dysgu Cymraeg Gweithlu Addysg ledled Cymru a fydd yn gweithio dan arweiniad strategol y Ganolfan Dysgu Cymraeg Genedlaethol i ddarparu rhaglen genedlaethol o ddarpariaeth. Bydd y sawl a benodir felly yn gyfrifol am ddarparu rhaglen Dysgu Cymraeg Gweithlu Addysg ar gyfer staff mewn ysgolion Cynradd, Uwchradd ac ysgolion gydol oed yn siroedd Abertawe, Castell-nedd Port Talbot, a Phenybont. Mae’r swydd yn gytundeb cyfnod penodedig hyd at 31ain o Fawrth 2026, gyda phosibiliad o ymestyn y gwaith y tu hwnt i hynny (yn ddibynnol ar gyllid grant).  Fel rhan o gynllun cenedlaethol dan ofal Y Ganolfan Dysgu Cymraeg Genedlaethol (YGDCG) rhagwelir mai prif gyfrifoldebau’r swydd hon fydd darparu hyfforddiant, ysgogiad ac anogaeth ieithyddol i’r gweithlu addysg, gan gefnogi’r agenda o ddatblygu a hyrwyddo defnydd y Gymraeg yn y sectorau addysg. Bydd y sawl a benodir yn cyfrannu hefyd at waith a chenhadaeth ehangach tîm DCABA.  Mae gan y cynllun newydd hwn gysylltiad amlwg gyda nod Llywodraeth Cymru o greu 1 miliwn o siaradwyr Cymraeg erbyn 2050. Yn rhan o’r amcan hwnnw mae angen sicrhau cefnogaeth ar gyfer siaradwyr newydd, ond mae’n bosib y bydd angen cefnogaeth ar gyfer rheiny sydd yn siaradwyr anfoddog neu wedi colli cyswllt gyda’r iaith, neu sydd yn brin o hyder i ddefnyddio’u Cymraeg. Nod y cynllun hwn yw hwyluso ffyrdd i staff mewn sefydliadau addysgol i godi eu hyder iddynt allu defnyddio’r Gymraeg yn fwy hyderus mewn cyd-destunau proffesiynol – yn arbennig felly gyda disgyblion a myfyrywyr.  Mae’r gallu i ysgogi, creu brwdfrydedd, a gallu dylanwadu er mwyn cyflyrru ‘*newid arfer*’ yn allweddol i’r rôl. Bydd y sawl a benodir yn dod yn rhan o rwydwaith o ymarferwyr tebyg ar hyd a lled Cymru, a chytunir ar raglen waith ar gyfer y tiwtoriaid hyn mewn ymgynghoriad gyda’r Ganolfan Dysgu Cymraeg Genedlethol. Bydd gofyn am arddel hyblygrwydd, ynghyd â’r gallu i ymateb yn gyflym a gweithredu’n greadigol a rhagweithiol. Oherwydd natur y gwaith, mae’n debygol y gallai trefniadau gweithio amrywio o wythnos i wythnos yn unol â natur y cyrsiau a gyflwynir.  Fel aelod o’r tîm addysgu, mae’n bosib y gofynnir hefyd i’r deiliad gynorthwyo yn achlysurol gyda chyflenwi dosbarthiadau eraill, ac felly bydd gwybodaeth o’r cwricwlwm cenedlaethol (YGDCG) a’r adnoddau sy’n cydfynd a’r cyrsiau cenedlaethol yn fanteisiol. Mae’n debygol y bydd gofyn i’r deiliad hefyd gyfrannu at Raglen Cefnogi Dysgwyr DCABA, ac i fynychu amrywiol gyfarfodydd mewnol ynghyd â sesiynau hyfforddiant. Yn sgil galwadau penodol y sector, gellir disgwyl y bydd gofyn i weithio yn achlysurol gyda’r nosau ac ar benwythnosau.  Bydd disgwyl i’r Tiwtor gydweithio'n agos ac yn effeithiol fel rhan o dîm, gan gynnwys cyfathrebu’n rheolaidd ac amserol, ynghyd â chefnogi a hwyluso gwaith cydweithwyr. Tra bydd angen felly i ddilyn rhai gweithdrefnau mewnol y Brifysgol, bydd eraill i’w dilyn hefyd ar lefel cenedlaethol dan arweiniad y Ganolfan Dysgu Cymraeg Genedlaethol. |
| **Prif Ddyletswyddau a Chyfrifoldebau** | ****Bydd disgwyl i’r deiliad y swydd:****  * **Ysbrydoli a chefnogi** gweithluoedd ar draws sectorau addysg i ddefnyddio mwy o Gymraeg yn eu cyd-destun proffesiynol, gan gynnwys eu galluogi i ryngweithio o ddydd-i-ddydd â disgyblion, myfyrwyr, rhieni/gofalwyr a chydweithwyr. * **Darparu** **cyrsiau** Dysgu Cymraeg wedi’u teilwra ar wahanol lefelau i staff ysgolion, (boed yn sesiynau wyneb yn wyneb neu’n rhithiol). * **Darparu cefnogaeth barhaus** **ac ôl ofal** i ddysgwyr trwy gynnal sesiynau adolygu a sesiynau magu hyder ar ôl cwblhau cyrsiau, gan annog parhad a defnydd gweithredol o’r Gymraeg. * **Cyd-destunoli** cynnwys cyrsiau trwy gyfeirio at fethodolegau caffael iaith, gan arfogi gweithwyr ysgolion a sectorau addysg â’r wybodaeth a’r medrau i ddatblygu sgiliau Cymraeg plant a phobl ifanc. * **Ysgogi dysgwyr newydd neu ddysgwyr di-hyder** i ailgysylltu â’r Gymraeg a’i defnyddio’n fwy hyderus. * **Diwallu anghenion dysgu unigol** ar draws gwahanol lefelau trwy greu a theilwra deunyddiau addysgu priodol, ynghyd â gosod tasgau iaith pwrpasol. * **Darparu sesiynau unigol neu mewn grwpiau** yn ôl y galw a lefelau penodol, gan gynnig adborth adeiladol a chyson yn unol â disgwyliadau DCABA a YGDCG * **Asesu sgiliau dysgwyr** yn fanwl er mwyn darparu arweiniad a chefnogaeth bwrpasol. * **Bod yn bwynt cyswllt** gydag Awdurdodau Lleol ac ysgolion i drefnu darpariaeth a sicrhau bod ysgolion yn ymwybodol o’r cynnig cenedlaethol ar gyfer Dysgu Cymraeg i’r Gweithlu Addysg. * **Rheoli llwyth gwaith** yn rhagweithiol ac yn hyblyg dros gyfnodau penodol, gan sicrhau bod amcanion yn cael eu cyflawni’n llwyddiannus. * **Gweithio mewn amrywiaeth o leoliadau** ar draws siroedd Abertawe, Castell-nedd Port Talbot a Phen-y-bont, yn ogystal â gweithio ar-lein/o bell. * **Cyfrannu at genhadaeth DCABA** drwy addysgu, cefnogi dysgwyr, cynnal a chefnogi digwyddiadau dysgu anffurfiol a hyrwyddo cyfleoedd ehangach i ddefnyddio’r Gymraeg. * **Ymgysylltu â datblygiad proffesiynol** trwy: fyfyrio ar berfformiad; ymchwilio i addysgeg a chaffael iaith; arsylwi gwersi cymheiriaid; mynychu cyrsiau a digwyddiadau hyfforddiant mewnol/sefydliadol. * **Cymryd rhan yn hyfforddiant YGDCG** ar gyfer tiwtoriaid sy’n rhan o’r cynllun Dysgu Cymraeg Gweithlu Addysg, a mynychu cyfarfodydd perthnasol. * **Cydweithio’n gadarnhaol** â thîm DCABA ac AHT, gan rannu arfer da, cynorthwyo gyda hyrwyddo gwaith DCABA a chymryd rhan mewn digwyddiadau cyhoeddus.  ****Yn ogystal, bydd disgwyl i’r deiliad:****  * **Cydymffurfio â pholisïau perfformiad ac iaith** y Brifysgol. * **Ymgorffori rheoli risg** yn unrhyw benderfyniadau, gan sicrhau cydymffurfiaeth â Pholisi Rheoli Risg y Brifysgol. * **Cadw at ofynion GDPR** wrth weithio gyda data personol. * **Hyrwyddo cydraddoldeb, cynwysoldeb ac amrywiaeth**, gan gynnal perthnasoedd gwaith cadarnhaol ac ymarfer gwrth-hiliaeth. * **Gweithredu yn unol â systemau diogelwch, iechyd a chynaladwyedd**, gan leihau risgiau ac effeithiau gwaith. * **Dilyn polisïau diogelu** i sicrhau llesiant dysgwyr a staff. * **Cyflawni unrhyw ddyletswyddau eraill** yn unol â chyfarwyddyd eich rheolwr llinell, Pennaeth DCABA neu Gyfarwyddwr Academi Hywel Teifi. |
| **Manyleb** **Person** | ****Meini Prawf Hanfodol****  1. **Addysg** hyd at lefel gradd neu gyfatebol. 2. **Rhuglder at safon uchel yn y Gymraeg** (llafar ac ysgrifenedig). 3. **Profiad sylweddol o addysgu’r Gymraeg i oedolion** ar draws gwahanol lefelau **neu** brofiad cyfatebol o ysgogi newid arfer mewn cyd-destun ieithyddol, gyda thystiolaeth o adborth cadarnhaol. 4. **Profiad o weithio yn y sector addysg** a datblygu darpariaeth neu hyfforddiant sy’n rhoi’r dysgwr wrth wraidd y broses ddysgu. 5. **Tystysgrif DBS gyfredol.** 6. **Cymhwysedd mewn technoleg addysgol**, gan ddefnyddio llwyfannau a rhaglenni fel Zoom a Microsoft Office a Teams yn hyderus ac yn bwrpasol i wella profiadau dysgu. 7. **Sgiliau rhyngbersonol a chyfathrebu rhagorol**, gyda’r gallu i ysgogi ac ysbrydoli eraill. 8. **Gallu wedi’i brofi i drefnu a blaenoriaethu gwaith yn effeithiol** mewn amgylchedd prysur. 9. **Profiad o weithio’n effeithiol fel rhan o dîm ac yn annibynnol.** 10. **Parodrwydd i gefnogi a hyrwyddo digwyddiadau cyhoeddus** ar gyfer dysgwyr a darpar-ddysgwyr i sicrhau eu cyfranogiad, yn ogystal â chyfrannu at gyfleoedd dysgu anffurfiol. 11. **Gallu a pharodrwydd i deithio** ar draws ardaloedd Abertawe, Castell-nedd Port Talbot, Pen-y-bont (a thu hwnt o bryd i’w gilydd o bosib). 12. **Parodrwydd i weithio’n hyblyg**, gan gynnwys gyda’r nos ac ar benwythnosau pan fo angen. 13. **Parodrwydd i weithio’n hyblyg o leoliadau amrywiol**, gan gynnwys swyddfa ar gampws Prifysgol Abertawe a Thŷ’r Gwrhyd, Pontardawe. 14. **Ymrwymiad i ddatblygiad proffesiynol parhaus**, gyda’r gallu a’r parodrwydd i gadw gwybodaeth a sgiliau yn gyfredol gan gynnwys newidiadau mewn polisïau a rheoliadau.  ****Meini Prawf Dymunol****  1. **Gradd ôl-raddedig** mewn maes perthnasol. 2. **Profiad o weithio gyda chymdeithasau neu fudiadau sy’n cefnogi dysgwyr** drwy weithgareddau ymarfer iaith neu ddigwyddiadau cymdeithasol. 3. **Gallu i ymgymryd ag ymchwil berthnasol** er mwyn hyrwyddo amcanion yr Academi. |
| **Gwybodaeth ymgeisio** | Gofynnir i ymgeiswyr ddarparu cais ar-lein gan ystyried y meini prawf hanfodol uchod yn ofalus a darparu tystiolaeth ar gyfer pob un o’ch gallu i’w cyflawni. Wrth gyflwyno eich ffurflen gais ar-lein, gofynnir i chi gyflwyno hefyd:   1. Gopi o’ch CV wedi’i chymhwyso ar gyfer y swydd hon 2. Gosodiad o ddim mwy na 1000 gair yn amlinellu beth sydd gennych i’w gyfrannu i’r swydd |
| **Gwybodaeth Ychwanegol** | Croesewir ymholiadau anffurfiol a gellir eu cyfeirio at Iestyn Llwyd, Pennaeth Dysgu Cymraeg Ardal Bae Abertawe, trwy ebost: [i.llwyd@abertawe.ac.uk](mailto:i.llwyd@abertawe.ac.uk)  Dyddiad Cau: 28ain Chwefror, 2025  Dyddiad Cyfweld: w/d Mawrth 10fed, 2025 (i’w gadarnhau)  Am fwy o wybodaeth am Academi Hywel Teifi a Dysgu Cymraeg Ardal Bae Abertawe, ewch i [www.abertawe.ac.uk/academihywelteifi](http://www.abertawe.ac.uk/academihywelteifi) |

****A close-up of a logo

Description automatically generated

  